ທ່ານໂອບາມາ ຮຽກຮ້ອງໃຫ້ ລັດຖະສະພາ ອະນຸມັດ ການແຕ່ງຕັ້ງຂອງທ່ານ (ເບິ່ງວີດີໂອ)
ທ່ານໂອບາມາ ຮຽກຮ້ອງໃຫ້ສະພາ ຮັບຮອງເອົາ ຜູ້ທີ່ທ່ານແຕ່ງຕັ້ງ ໃຫ້ເປັນຫົວໜ້າ ອົງການຄຸ້ມຄອງຜູ້ບໍລິໂພກ.
ປະທານາທິບໍດີສະຫະລັດ ທ່ານບາຣັກໂອບາມາ ພວມກົດດັນໃຫ້ສະມາຊິກລັດຖະສະພາ ຂອງພັກຣີພັບບລີກັນ ໃຫ້ການອະນຸມັດ ຕໍ່ການແຕ່ງຕັ້ງຂອງທ່ານ ໃຫ້ທ່ານ Richard Cordray ເປັນຫົວໜ້າອົງການຄຸ້ມຄອງຜູ້ບໍລິໂພກ ຊຶ່ງເປັນອົງການທີ່ບໍ່ເຄີຍມີມາກ່ອນ ໃນລະຫວ່າງຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ ທ່ານໂອບາມາຮຽກຮ້ອງໃຫ້ ສະມາຊິກລັດຖະສະພາໃຫ້ການຄຸ້ມຄອງທີ່ຈຳເປັນຕໍ່ຊາວອະເມຣິກັນເພື່ອປ້ອງກັນຕໍ່ການຖືກ ເອົາລັດເອົາປຽບຈາກພວກໃຫ້ເງິນກູ້ຢືມຊື້ເຮືອນ ພວກໃຫ້ເງິນກູ້ຢືມດອກເບ້ຍສູງ ແລະພວກ ເກັບໜີ້ ປະທານາທິບໍດີເວົ້າວ່າ ພວກທີ່ເຮັດວຽກຫຼາຍໆຄົນ ຢູ່ຕະຫຼາດຄ້າຂາຍຮຸ້ນ ແມ່ນມີ ລາຍໄດ້ສູງໆໂດຍເອົາລັດປຽບຜູ້ບໍລິໂພກ ທ່ານໄດ້ຮ້ອງຂໍໃຫ້ສະມາຊິກລັດຖະສະພາໃຫ້ໂອກາດແກ່ອົງການຄຸ້ມຄອງທີ່ທ່ານເວົ້າວ່າຈະ ປົກປ້ອງຊາວອະເມຣິກັນຈາກການກະທຳທີ່ບໍ່ເປັນທຳນັ້ນ ນອກນັ້ນປະທານາທິບໍດີໂອບາມາຍັງໄດ້ຮຽກຮ້ອງໃຫ້ລັດຖະສະພາຕໍ່ອາຍຸການຕັດພາສີເງິນ ເດືອນຊຶ່ງມີກຳນົດຈະໝົດອາຍຸລົງໃນທ້າຍເດືອນນີ້ ໃນການກ່າວຄຳປາໄສຕອບຂອງພັກຣີພັບບລີກັນປະຈຳສັບປະດານັ້ນ ປະທານສະພາຕໍ່າສະ ຫະລັດ ທ່ານ John Boehner ໄດ້ຊຸກຍູ້ແຜນການເສດຖະກິດພັກຂອງທ່ານຊຶ່ງຈະມີການ ລົງຄະແນນສຽງໃນອາທິດໜ້າໂດຍເວົ້າວ່າ ການຕໍ່ອາຍຸການຕັດພາສີເງິນເດືອນແມ່ນຈະກ່ຽວ ພັນກັບຂໍ້ກຳນົດໃນການເລີ່ມດຳເນີນງານຄືນໃໝ່ຂອງໂຄງການສ້າງທໍ່ສົ່ງແຕ່ຄານາດາຫາລັດ ເທັກຊັສ ປະທານທິບໍດີໂອບາມາຕ້ອງການທີ່ຈະເລື່ອນເວລາກ່ຽວກັບການຕັດສິນໃຈໃນໂຄງການສ້າງທໍ່ ສົ່ງ Keystone XL ໄປໃສ່ຫຼັງການເລືອກຕັ້ງໃນປີ 2012